K. Tóthová, poslankyňa: (2010-02-04):
K diskusii pána poslanca Haleckého a Minárika len toľko, že, áno, treba tých, ktorí majú určitý sklon prepadnúť do závislosti, a to sú práve ľudia do 18  rokov, deti do 18 rokov a tam musíme byť veľmi, veľmi dôslední a prísni. Ďalej by som chcela priamo k legislatívnemu návrhu niekoľko pripomienok. K bodu 4 ods. 5 písm. h) tam sa ako nové navrhuje, že k žiadosti o udelenie licencie je nutné dať vyjadrenie obce k umiestneniu  kasína. Vlastne obec povoľuje kasíno, čiže tam sa vyjadruje k umiestneniu. Dnes povoľuje obec, dáva licenciu a zároveň povoľuje, kde bude, čiže nebude sa k vlastnému vyjadrovať a dávať nejaké písomné vyjadrenie k umiestneniu kasína. Myslím, že obce si neuvedomujú, resp. neplnia povinnosť, ktorú v tejto súvislosti majú s otázkami kasín. Ja som dostala viaceré listy občanov, v ktorých sa občania sťažujú, že existuje kasíno, aký má vplyv na miestnu komunitu, aké problémy to vytvára, že je to aj určitý dôvod zvyšovania kriminality v obci a podobne. Nuž, ale prečo obec nekontroluje prevádzku? Veď v zmysle platného právneho stavu zatiaľ čo daňové úrady mohli vykonávať kontrolu, čo navrhujem zmeniť na povinnosť, obce musia vykonávať kontrolu. A ja keď som interpelovala pán ministra Počiatka s otázkou práve týchto hracích automatov, uviedol, že evidujú kontroly a, žiaľ, v roku 2009 nebolo pri výkone dozoru zistené porušenie zákazu účasti na hazardných hrách mladším ako 18 rokov. Škoda. Ale takéto zistenia nemajú informáciu ani u obce. Nuž, obec ani nemusí legitimovať, pretože pokiaľ pozná svojich ľudí, vie, kto nemá 18 rokov a kto do tých kasín v takomto veku aj chodí. Navyše, obce môžu ukladať pokuty, dosť vysoké, miliónové a plačú, že nemajú v kase peniaze. Nuž, tam sa im ponúka. Prečo hovorím o týchto otázkach? Hovorím preto, že môžeme v parlamente, opakujem myšlienku, prijať akékoľvek dobré zákony, s hocijakými výraznými reštrikciami, ak sa nebudú uplatňovať v praxi, tak nedosiahneme to, čo dosiahnuť chceme. Preto aj zo strany parlamentu musí dnes, aj v budúcnosti zaznievať apel, aby to, za čo tu hlasujeme, čo prijmeme, prax skutočne aj realizovala a aby boli vyvodzované  zodpovednosti za nerealizovanie. K tomuto legislatívnemu návrhu sa osobitne chcem ešte vyjadriť k § 49, ktorý ja veľmi podporujem, pretože uvádza, že výherný prístroj je možné prevádzkovať iba v herni. A prečo, to predkladateľ  zdôraznil. A aj odsek 2, že v herni, v ktorej sa prevádzkujú výherné prístroje a nie je kasínom, je zakázané konzumovať alkoholické nápoje, tiež to podporujem. A toto sú dve veci, pre ktoré nemôžem tento legislatívny návrh nepodporiť. Nemôžem tieto otázky nepodporovať už aj preto, ja som to tu raz povedala, že v Bratislave v našom klube HZDS sme mali prípad chlapca, ktorý zruinoval matku a končil samovraždou kvôli gamblérstvu. A, Boženka, ja som ti sľúbila, že budem proti tomu bojovať, aby sa to čo sa jej stalo, nestalo ďalším matkám, ktoré radšej by videli svojich synov živých, zdravých  a mali z nich radosť, ako mali len bôľ a museli pochovávať svojich synov. Posledný bod, ktorým sa chcem zaoberať, aj keď to nesúvisí s týmto zákonom, ale pán predkladateľ to tu uviedol a ja musím uviesť vec na pravú mieru, a síce, že veta, že opozičnému poslancovi  neprejde ani čiarka. Pán poslanec, je pravdou, že legislatívne návrhy opozičných poslancov nie sú tie, ktoré prechádzajú za účasti živio parlamentom, ale nie je pravda, že neprechádzajú.  Zákon, škoda, že tu nie je pani poslankyňa Žitňanská, a môžem povedať veľmi zodpovedne z tohto miesta, že v ústavnoprávnom výbore predložené legislatívne doplňujúce, pozmeňujúce alebo nové návrhy pani poslankyne Žitňanskej „x“ a môžem povedať počet nad 10, ak nie viac, pánovi poslancovi Lipšicovi, pánovi poslancovi Gálovi, Cibulkovej všetky prešli ako pozmeňujúce návrhy výborov. Pretože pri týchto návrhoch nerobili politickú propagandu, ale boli obsahovo dobré, tak aj prešli. Čiže, nie je pravdou, opakujem, nie je pravdou, že by opozičné návrhy neprechádzali, pretože z ústavnoprávneho výboru, cez ktorý prechádzajú všetky legislatívne návrhy, pokiaľ mali opoziční poslanci rozumné, dobré doplňujúce, pozmeňujúce návrhy, prešli a vy ste ich potom taktiež v parlamente odsúhlasili a stali sa  súčasťou platného právneho poriadku. Ďakujem za pozornosť.